תלמוד תורה: של מי האחריות?
דף למנחה

על מי חלה החובה לדאוג להשכלה וחינוך של כלל האוכלוסייה? שאלה זו יוצרת מתח רב שהרי אין עליה תשובה אחת חד משמעית: גם להורים יש אחריות כלפי ילדיהם וגם לחברה יש אחריות כזו. השיעור, הבנוי על מתח זה, בוחן את מידת האחריות בנושא במהלך ההיסטוריה של העם היהודי. נפתח את המפגש במקור מן  התוספתא, תקופה שבה חלה החובה באופן מוחלט על ההורים, ונדון ביתרונות ובחסרונות של גישה זו. החסרונות הבולטים הם כאשר לילד אין הורים, או כאשר הוריו הם חסרי יכולת כלכלית, השכלתית, פיזית וכדומה.
לאחר מכן נעבור לקריאת המקור מן התלמוד הבבלי, במסכת בבא בתרא המתאר את התגלגלות תקנת בן גמלא עד גיבושה הסופי - אחריות החברה לחינוך הילדים מגיל שש באמצעות העמדת מלמדי תינוקות ובתי ספר בכל עיר. על פי מקור זה, זמן רב עבר עד שהבשילה התקנה והותאמה לצורכי האוכלוסייה תוך דגש על יצירת שוויון חברתי. נדון במקור באמצעות השאלות הנלוות, ונשאל כיצד משתקפת תקנה זו במציאות חיינו. 
לסיום חשוב להעמיק את הדיון בהתמקדות בתפקידו המורכב של מלמד התינוקות, שאמור להחליף את ההורה במובן מסוים וליצור מציאות שוויונית בחברה.